ÉLETIGE

1993. augusztus

Ne szabjátok magatokat e világhoz, hanem alakuljatok át gondolkodástok megújulásával, hogy felismerjétek, mi az Isten akarata, mi a helyes, mi kedves neki, és mi a tökéletes. (Róm 12,2)
Szent Pál rómaiakhoz írt levelének második felében olvashatjuk ezt, ahol az apostol úgy mutatja be nekünk a keresztény életet, mint a Krisztus által ajándékozott igazi élet, igazi öröm és igazi szabadság megnyilvánulását. A keresztény új módon, a Szentlélek fényével és erejével közelít azokhoz a feladatokhoz és problémákhoz, melyekkel élete során találkozhat.
Ebben a szakaszban, mely szoros egységet alkot az előzővel, az apostol megfogalmazza azt az alapvető célt és hozzáállást, mely minden tettünk jellemző háttere kell, hogy legyen: dicsőítsük Istent az életünkkel, alakítsuk azt egyetlen szeretettetté azáltal, hogy mindig az Ő akaratát keressük és azt, ami leginkább kedves előtte.
Ne szabjátok magatokat e világhoz, hanem alakuljatok át gondolkodástok megújulásával, hogy felismerjétek, mi az Isten akarata, mi a helyes, mi kedves neki, és mi a tökéletes.
Érthető, hogy Isten akaratának teljesítéséhez mindenekelőtt arra van szükség, hogy ismerjük azt. De az apostol érzékelteti velünk, hogy ez nem könnyű. Lehetetlen jól megismerni Isten akaratát, ha nincs egy különleges fény, amely a különböző helyzetekben elkerülve azokat a tévedéseket és hibákat, melyekbe oly könnyen beleeshetünk, segít felfedezni, hogy Isten mit is akar tőlünk.
A Szentléleknek arról az ajándékáról van szó, melyet a megkülönböztetés ajándékának nevezünk. Enélkül elképzelhetetlen, hogy hiteles keresztény mentalitás alakuljon ki bennünk.
Ne szabjátok magatokat e világhoz, hanem alakuljatok át gondolkodástok megújulásával, hogy felismerjétek, mi az Isten akarata, mi a helyes, mi kedves neki, és mi a tökéletes.
De hogyan tegyünk szert erre az oly fontos ajándékra, és mi módon növekedhet bennünk? Ez minden kétséget kizáróan azt követeli tőlünk, hogy jól ismerjük a kereszténység tanítását. De ez nem elegendő. Ahogy az apostol sugallja, mindenekelőtt élnünk kell; nagylelkűen, félelmet, bizonytalanságot, középszerűséget félretéve vessük bele magunkat Jézus igéinek megélésébe. Arra van szükség, hogy mindig készek legyünk Isten akaratának teljesítésére. Ez az az út, melyen elnyerhetjük a Szentlélek fényét, és kialakítjuk magunkban azt az új mentalitást, amit Ő kér tőlünk.
Ne szabjátok magatokat e világhoz, hanem alakuljatok át gondolkodástok megújulásával, hogy felismerjétek, mi az Isten akarata, mi a helyes, mi kedves neki, és mi a tökéletes.
Hogyan éljük tehát az e havi Igét?
Mi is igyekezzünk kiérdemelni azt a fényt, mely által jól tudjuk betölteni Isten akaratát.
Határozzuk el, hogy egyre jobban meg akarjuk ismerni az igéiben, az egyház tanításában és az állapotbeli kötelességeinkben megnyilvánuló akaratát.
De főleg éljünk, mert ahogy láttuk, az életből és a szeretetből születik a fény.
Jézus kinyilatkoztatja magát annak, aki parancsait élve mutatja meg iránta való szeretetét. (Jn 14,21)
Ha így teszünk, sikerülni fog Isten akaratát tenni, s ez a legszebb ajándék, mellyel megajándékozhatjuk Őt. S ez nemcsak azért lesz kedves előtte, mert az iránta való szeretetünket fejezi ki, hanem azért is, mert a megújult kereszténység fényét és gyümölcseit termi majd környezetünkben.
Chiara Lubich